วอนประกันจ่ายเงินช่วยลูกค้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ผลกระทบจากเหตุการณ์ไม่สงบ คปภ.ให้จ่ายช่วยเหลือทางสังคม
โพสต์ทูเดย์ — คปภ. ร่อนหนังสือให้ประกันจ่ายเงินช่วยเหลือทางสังคมกับลูกค้าที่ได้รับผลกระทบจากม็อบ เหมือนครั้งสึนามิ
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ทำหนังสือไปยังบริษัทประกันภัยต่างๆ เพื่อออกมาตรการช่วยเหลือผู้เอาประกันที่ถูกไฟไหม้จากเหตุการณ์ความไม่สงบทางการเมือง โดยกำหนดแนวทางการช่วยเหลือให้เป็นลักษณะที่บริษัทประกันภัยแต่ละแห่งจะช่วยเหลือลูกค้าของตนเองที่ทำประกันอัคคีภัยไว้ แต่ไม่ทำประกันภัยก่อการร้าย ด้วยการให้เงินช่วยเหลือจำนวนหนึ่ง ในเชิงสังคม (ซีเอสอาร์) ซึ่งไม่ใช่การจ่ายสินไหมทดแทนหรือสินไหมการุณแต่อย่างใด เพราะไม่เข้าหลักเกณฑ์ตามกฎหมาย
อย่างไรก็ตาม ในขณะนี้บริษัทประกันภัยแต่ละแห่งอยู่ระหว่างสำรวจและประเมินความเสียหายจากกรณีลูกค้าถูกไฟไหม้ โดยจะแล้วเสร็จสรุปความเสียหายของลูกค้ารายย่อยได้ในวันที่ 3 มิ.ย.นี้ ส่วนรายอื่นๆ จะแล้วเสร็จภายในวันที่ 10 มิ.ย.นี้
“ขณะนี้พบว่ามีผู้เอาประกันทั้งหมด 51 บริษัท จาก 75 บริษัท ซึ่งมีเพียง 8 รายเท่านั้นที่เอาประกันภัยก่อการร้าย ส่วนที่เหลือซื้อประกันอัคคีภัยเท่านั้น ตามกฎหมายแล้วกรมธรรม์ไม่ครอบคลุมถึงภัยก่อการร้าย และกรณีที่เกิดขึ้นนี้ถือเป็นการก่อการร้ายทั้งสิ้น แต่บริษัทประกันเขายินดีช่วยลูกค้า โดยใช้เงินของบริษัทประกันเอง เหมือนกับกรณีที่เกิดสึนามิ ส่วนจะช่วยเท่าไหร่ต้องขึ้นอยู่กับแต่ละราย” นางจันทรา กล่าว
ทั้งนี้ หลังจากที่สรุปความเสียหายแล้ว จะมีการมาหารือกันว่าบริษัทประกันจะเข้าไปช่วยเหลือลูกค้าแค่ไหน โดยต้องพิจารณาจากความเสียหาย สถานะการเงินด้วย ซึ่งจะต้องพิจารณาเป็นรายๆ ไป
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า แนวทางการช่วยเหลือลูกค้าผู้เอาประกันของบริษัทประกันภัยดังกล่าว แนวทางช่วยเหลือจากบริษัทประกันเป็นความช่วยเหลือที่เกิดจากความรับผิดชอบทางสังคม ไม่ใช่ข้อผูกพันทางกฎหมาย ถือว่าเป็นกรณีพิเศษ โดยกระทรวงการคลังจะประสานกับกรมสรรพากรเพื่อออกประกาศกำหนดให้บริษัทประกันภัยนำเงินช่วยเหลือดังกล่าวมาใช้หักค่าใช้จ่ายในการประเมินภาษีได้ 1 เท่า กล่าวคือจ่ายเงินช่วยเหลือเท่าไหร่ก็จะหักได้เท่านั้น m